b'\n_START_ARTICLE_\nArgentan\n_START_SECTION_\nGeografija\n_START_PARAGRAPH_\nKraj le\xc5\xbei v Normandiji ob izlivu re\xc4\x8dic Baize in Ure v reko Orne, 45 km severno od Alen\xc3\xa7ona.\n_START_SECTION_\nZgodovina\n_START_PARAGRAPH_\nArgentan je staro rimsko mesto, pred tem sredi\xc5\xa1\xc4\x8de galskega plemena Arvieri, imenovano Vagoritum._NEWLINE_Ob normanski invaziji je postal del Normandije, dotedanje Nevstrije. Skozi celotni srednji vek je bil Argentan eno od njenih pomembnej\xc5\xa1ih sredi\xc5\xa1\xc4\x8d v boju med Anglijo in Francijo; kot tak je do\xc5\xbeivljal tako vzpone kot tudi padce, pri \xc4\x8demer je bil tudi ve\xc4\x8dkrat po\xc5\xbegan._NEWLINE_V \xc4\x8dasu Ludvika XIV. se je Argentan pridru\xc5\xbeil Alen\xc3\xa7onu kot sredi\xc5\xa1\xc4\x8de \xc4\x8dipkarske industrije. S francosko revolucijo je mesto za\xc4\x8delo izgubljati na pomenu._NEWLINE_Med prvo svetovno vojno je utrpel \xc5\xa1tevilne izgube. Mnogo mladih ljudi Argentana, vpoklicanih v francosko vojsko, je umrlo priVerdunu leta 1916 kot del 104. pehotnega polka._NEWLINE_V \xc4\x8dasu druge svetovne vojne je bil kraj skoraj popolnoma uni\xc4\x8den med zavezni\xc5\xa1kim bombardiranjem Normandije. Argentan je bil osvobojen 20. avgusta 1944 po osemdnevnih hudih spopadih med ameri\xc5\xa1ko tretjo armado pod poveljstvom generala Pattona in nem\xc5\xa1ko 2. SS tankovsko divizijo.'